Komentoj pri PMEG senditaj de Goncalo Neves al Bertilo Wennergren je 2004/10/20 
[eltiraĵo]: 


[2] «Ŭ ne povas aperi vortkomence en Esperanta vorto» (p. 13) 


Pruvota dogmo. Vortkomencan aperon de ŭ malpermesas neniu regulo — nek fundamenta, 
nek eksterfundamenta (v. [12]). 


Kaj cetere Zamenhof mem klarigis: «La literoj ŭ kaj j ĉiam ankaŭ estas elparolataj aparte, 
sed ili ĉiam estas konsonantoj, tute egale, ĉu ili staras antaŭ vokalo aŭ post vokalo.» [miaj 
grasigoj] (Esperantisto, 1893, p. 15; Lingvaj respondoj, 3“ eld. 1936, p. 13, pvz 
kromkajero 8, p. 63). Se do 4 povas stari antaŭ vokalo, ĝi certe povas aperi vortkomence. 


Evidente la ĵus citita aserto de Zamenhof (el 1893) kontraŭas jenan lian pli fruan 
komunikon (el 1888): «ŭ = la angla w; ĝi estas uzata nur post vokaloj.» (pvz X, 9; pvz 
kromkajero 8, p. 63). Kial? Car lia penso evoluis pri tiu ĉi punkto, kiel pri multaj aliaj. 


[12] «La Fundamento diras, ke “Ŭ estas uzata nur post vokaloj”. (p. 24) 


Nu, nu, nu, kiam vi asertas ke «la Fundamento diras», vi forgesas aldoni — ŝajne intence 
— ke temas ne pri unu el la 16 reguloj de nia fundamenta gramatiko, sed nur pri unu el la 
kaosaj prononcindikoj hereditaj el la Unua Libro; ke ĝi aperas nebule nur la en rusa kaj 
germana partoj; kaj precipe ke ĝi estas tiom “fundamenta” kiom jenaj aliaj absurdaj 
prononcindikoj: 


Ee = a as in “make” [en la angla parto] 
Ĝĝ = dsch [en la germana parto] 

Ĵj = sh, j [en la germana parto] 

Hh = r, x [en la rusa parto (Tr = g, x = | 


Se iam mi ekuzus la vorton ŭesto kaj oni riproĉus min pro atenco kontraŭ la Fundamento, 
tiam mi rajtus reagi ke laŭ la sama “Fundamento” oni devus prononci mi “ejstas jaluza 
gomo“ anstataŭ mi estas ĵaluza homo. Aŭ ĉu iuj “fundamentaj” prononcindikoj estu pli 
fundamentaj ol la ceteraj? 


La supre citita aserto de Zamenhof — datumanta de 1893 — pli malfruas, pli maturas kaj 
pli valoras ol la kaosaj fundamentaj prononcindikoj. Kvankam la Fundamento oficialiĝis 
en 1905, tamen tiuj indikoj datumas de 1887. En 1905 Zamenhof prenis ilin senŝanĝe kaj 
forgesis ilin revizii kaj poluri — malgraŭ ilia kaoseco — ĉar en 1905 ili ne plu tiom gravis: 
tiam la lingvo jam trapasis la kabinetan provperidon kaj estis ja efektive parolata, 
kvankam ankoraŭ malvaste (oni ne forgesu ke jam en 1904 okazis la unua grava 
renkontiĝo de britaj kaj francaj esperantistoj, se ne paroli pri antaŭaj pli malgravaj 
renkontiĝetoj en Ruslando). Tiam — en 1905 — pli gravis en la kapo de Zamenhof la zorgo 
montri kaj pruvi ke esperanto estas lingvo stabila, jam tradicia, ke ĝia gramatiko ne 
sanĝiĝis post 1887. Tiu zorgo tiel regis kaj obsedis lin, ke li simple ignoris tiujn fuŝajn 
kaj kaosajn “indikojn” (same kiel aliajn erarojn kaj malkongruaĵojn en la Fundamento). 
Nun — en 2004 — vi volas fari regulon kaj dogmon el unu el tiuj kaosaj pratempaj 
prononcindikoj. Vortkomenca ŭ estas malofta, eĉ escept-okaza, sed neniel malebla, 
kontraŭleĝa aŭ malpermesenda. 


